............ (sz.) napirend

**E L Ő T E R J E S Z T É S**

# A Képviselő-testület 2022. december 15-i rendes ülésére

**Tárgy:** Együttműködés megállapodás megkötése a Philip Morris Magyarország Cigaretta Kereskedelmi Kft.-vel a Csikkmentes II. kerület projekt keretében

**Készítette:** …………………………….

Kerényi Gyula

polgármesteri koordinátor s.k.

**Egyeztetve:** …………………………….

dr. Varga Előd Bendegúz

alpolgármester

**Látta:** …………………………….

dr. Szalai Tibor

jegyző

…………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Budapest Főváros II. Kerületi Önkormányzat (a továbbiakban: Önkormányzat) elkötelezett a közterületek tisztán tartása iránt, számos intézkedés és projekt szolgálja ezt a célt, egyebek mellett vendéglátó egységek üzemeltetőivel kötöttünk partnerségi megállapodást környezetük rendezetten tartása érdekében, illetve a II. kerületben található 30 dohánybolt közül az erre nyitottakkal léptünk hasonló együttműködésre. Az Önkormányzat emellett kiemelten fontosnak tartja a szemléletformálás, tehát a megelőzésre történő figyelemfelhívás, valamint a fogyasztás során keletkező hulladék megfelelő kezelésének témáit, ennek szellemében a Képviselő-testület 2022.08.30-ai ülésén fogadta el a 292/2022.(VIII.30.) határozatát, amely a megelőzést, a felvilágosítást és a környezeti ártalom csökkentését célzó, a megvalósítás során *Húzd el a csikket!* címmel meghirdetett tájékoztató kommunikációs kampány megindítását, illetve a csikkek koordinált gyűjtését, esetleges újrahasznosítását célzó együttműködés kezdeményezését irányozta elő erre alkalmas partnerrel.

2022. szeptemberében, a kommunikációs kampány meghirdetésével párhuzamosan megindult az előkészítő munka, melynek során az alábbi megállapításokat tettük:

* Mivel az Egészségügyi Világszervezet (WHO) szerint a dohányhulladék a világ egyik leggyakoribb hulladéktípusa, a nemzetközi tapasztalatok szerint a leggyakrabban talált 10 tételt tartalmazó lista élén a cigarettacsikkek állnak, a probléma globális, mi viszont lokálisan tervezünk fellépni ellene, mert egy cigarettacsikk 12 év alatt bomlik le és közel 4000, a környezetre és az élővilágra veszélyes vegyi anyagot tartalmaz.
* Korábbi hazai próbálkozások annak ellenére sikertelennek bizonyultak, hogy az adott szereplők nemzetközi színtéren eredményeket értek el (pl. Terracycle), bízva a technológia azóta bekövetkezett fejlődésében és professzionális partner bevonásában, megkísérelnénk – elsőként kis léptékben, pilot jelleggel – elindítani egy ártalmatlanító, esetleg újrahasznosító projektet.
* Egy európai uniós rendelettervezet a dohányipari cégek felelősségi körébe sorolná a cigarettacsikkek hatékony begyűjtéséről, elszállításáról és kezeléséről való gondoskodást.
* A dohányzókat földrajzi elhelyezkedésük alapján 100 %-ban lefedő elkülönített gyűjtési rendszer kialakítása a begyűjthető cigarettacsikk mennyiséghez képest fajlagosan magas költségekkel járhat, de a csikkek gyűjtésére és újrahasznosítására születtek már több-kevesebb sikerrel járó pilot projektek (pl. BAT Switzerland „Pocketbox” egyéni csikkgyűjtők osztása (kizárólag Svájc területén); csikkgyűjtésre szolgáló edények, gyűjtőkonténerek kihelyezése; Franciaországban évente 60,000-200,000 csikket gyűjtenek be újrahasznosításra; Kolorádó Fesztiválon csikkgyűjtő üvegcséket osztottak a látogatóknak). Elsődleges és egyelőre a leghatékonyabb módszer a fogyasztás során keletkező hulladék megfelelő kezelése mind otthon, mind a köztereken.

A Csikkmentes Buda / Csikkmentes II. kerület (pilot) projekt tervezett beavatkozási területei:

* egyéni csikkgyűjtők terjesztése (pl. dohányboltok hálózata révén)
* kizárólag csikkgyűjtésre szolgáló edények, konténerek kihelyezése dohányboltok környékén
* csikkgyűjtési rendszer kidolgozása, lehetőségek szerinti kiépítése és működtetése
* begyűjtési, szállítási, elhelyezési, újrahasznosítási alternatívák felmérése
* nikotin-lábnyom mérésére és csökkentésére monitoring rendszer kidolgozása

A témakörök meghatározását követően felkerestük a Philip Morris Magyarország Cigaretta Kereskedelmi Kft.-t (a továbbiakban: PM), akik a Marczi Közösségi Téren részlegesen finanszíroztak fenntarthatósági projektet a közelmúltban, így számíthattunk fogadókészségükre. A párbeszéd során megerősítették, hogy a PM felelős vállalatként fontosnak tartja, hogy a társadalmi szemléletformálást célzó kommunikációval és kezdeményezésekkel hozzájáruljon a fogyasztás után keletkező hulladék környezettudatos kezeléséhez. Meggyőződésük szerint a viselkedésbeli és a pozitív társadalmi változás előmozdítható azáltal, hogy az érintettekkel (fogyasztókkal, helyi közösségekkel, önkormányzatokkal, civil szervezetekkel) együttműködve megelőzhető, vagy legalábbis csökkenthető a cigarettacsikk-szemét. Ennek keretében indították például az üzleti és a civil szféra, közéleti személyiségek összefogásával a Füstmentes Városért kampányt, amelynek célja, hogy felhívja a figyelmet a mindennapi ártalomcsökkentés fontosságára, amely akár apró változtatások révén is megvalósulhat.

Az együttműködés lehetőséget nyújt

* közterületeink megtisztítására és környezeti ártalomcsökkentésre,
* helyi társadalmi szemléletformálásra,
* a köz- és magánszféra közötti hatékony munkamegosztásra,
* közösen szervezett takarítási akciókra,
* innovatív, új módszerek alkalmazására a hagyományos és új típusú, füstmentes dohánytermékek (hevített dohányrudak, elektronikai eszközök) begyűjtéséhez és fenntartható módon történő újrahasznosításához,
* mintaadásra budapesti, majd nemzetközi szinten.

A PM vállalta, hogy az első körben határozott időre, 2023. évre kötendő együttműködés során a közösen meghatározott célokra és költségekre 2.000.000 Ft támogatást nyújt az Önkormányzat részére a Magyarország helyi önkormányzatairól szóló 2011. évi CLXXXIX. törvény 23. § (5) 1. pontja szerinti kötelező önkormányzati feladat ("helyi közutak, közterek és parkok kezelése, fejlesztése és üzemeltetése") ellátásához.

Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004. (X. 13.) rendelet 11. § (1) bekezdése alapján: „Vagyontárgy tulajdonjogának ingyenes vagy kedvezményes megszerzéséről, felajánlás elfogadásáról értékhatárra való tekintet nélkül a Képviselő-testület határoz”.

Kérem a T. Képviselő-testületet a határozati javaslat elfogadására.

**Határozati javaslat**

A Képviselő-testület felhatalmazza a Polgármestert a Budapest II. Kerületi Önkormányzat és a Philip Morris Magyarország Cigaretta Kereskedelmi Kft. között létrejövő együttműködés megállapodás aláírására az esetlegesen szükségessé váló technikai jellegű módosításokkal.

**Felelős:** Polgármester

**Határidő:** 30 nap

*A határozati javaslat elfogadásához egyszerű többségű szavazati arány szükséges.*

Budapest, 2022. december 13.

**Örsi Gergely**

polgármester

**Melléklet:**

Együttműködési megállapodás és mellékletei